ஒரு மாபெரும் சுற்றுச்சூழல் மாற்றத்தை அரசால்தான் செய்ய முடியும் என்பதில் மாற்றுக் கருத்தில்லை. ஆனால் அதுவரை நாம் என்ன செய்துகொண்டிருக்கப் போகிறோம்? “மொதல்ல அவங்கள மூடச்சொல்லுங்க” என்று சொல்லிவிட்டு ஆசுவாசமாய் ஷாப்பிங் பண்ணிக்கொண்டிருக்க இது செவ்வாய் கிரக வாசிகளின் வாழ்வு சம்பந்தப்பட்ட விஷயமல்ல. நம் அன்புக்குரியவர்களுக்கு நாம் எப்படிப்பட்ட பூமியை விட்டுச் செல்லப் போகிறோம். சுத்தமான தேசம் விளக்குமாறைக் கையில் பிடித்து ரோட்டில் நின்றுகொண்டு செல்பி எடுக்கும் மனிதர்களால் கட்டப்படுவதில்லை. தூய்மை குப்பை மேலாண்மையிலல்ல குப்பை யில்லாமையில் பிறக்கிறது. டிஷ்யூ பேப்பர் இல்லாமல் நம்மால் துடைக்க முடியும். தண்ணீர் தெளிக்காது வாசல் பெருக்க முடியும். கேரி பேக் இல்லாமல் சாமான் வாங்க முடியும். தெர்மாகோல் தட்டு இல்லாமல் விருந்து நடத்த முடியும். கிழிந்த ஆடைகளைத் தைக்க முடியும். அறுந்த செருப்புகளைச் சரி செய்துகொள்ள முடியும். சில இன்ச் கம்மியானாலும்கூட எல்லா டிவியிலும் படம் பார்க்கமுடியும். தண்ணீர் பாட்டில் வாங்காமல் பயணம் செய்ய முடியும். ஒரு ஆப்ஷன் கம்மியானாலும் எல்லா போனிலும் பேசமுடியும். ஒரு வெள்ளைக் காகிதத்தில் இரு புறமும் எழுத முடியும். டீக்கடையில் பேப்பர் கப் இல்லையென்றாலும் டீ குடிக்க முடியும். பெப்சி இல்லாமல் பிரியாணி சாப்பிட முடியும். ஸ்டிரா இல்லாமல் ஜூஸ் குடிக்க முடியும், நான்ஸ்டிக் தவா இல்லாமல் தோசை சுட முடியும். டயபர் இல்லாமலே குழந்தை வளர்க்க முடியும். சில நேரங்களில் நம் கால்களால் நடந்துகூட பல இடங்களுக்குச் செல்ல முடியும். நுகர்வைக் குறைப்போம்! ஆய்ந்து அறிந்து நுகர்ந்த பொருட்களைப் நீண்ட நாட்களுக்குப் பராமரித்துப் பாதுகாப்போம். நிச்சயம் நம்மால் இது முடியும்.